<classify> Mara baada ya kutua, Samatta ambaye pia ni mfungaji bora wa michuano ya Ligi ya Mabingwa Afrika kutokana na mabao yake saba, alisema wachezaji wa Tanzania wanaweza kuizamisha Algeria na pia kupata mafanikio binafsi, kikubwa ni kuweka juhudi, malengo na kujua wanataka nini.Akizungumza baada ya kuwasili Uwanja wa Ndege wa Kimataifa wa Julius Nyerere JNIA, Dar es Salaam ambako Samatta alipokelewa na familia yao ikiongozwa na baba yake mzazi Ally Samatta na mashabiki wa soka, alisema kujituma kunaweza kukufikisha mbali zaidi hasa pale unapokuwa na nia ya dhati na mafanikio katika soka.Samatta alijikuta akishindwa kujizuia kuonesha furaha baada ya kukutana na familia yake ikiwa inamsubiri uwanja wa ndege kwa ajili ya kumpongeza kwa mafanikio yake pamoja na kusalimiana naye kabla ya kuchukuliwa na uongozi wa Shirikisho la Soka nchini TFF ili kuingia kambini.Akizungumzia pambano dhidi ya Algeria, alisema na wanafahamu Algeria ni timu bora na ngumu barani Afrika, lakini watashirikiana na wachezaji wengine wa Stars kuhakikisha ushindi unapatikana.Samatta na Thomas Ulimwengu walitua jana baada ya kukwama kwa simu moja Nairobi, Kenya ambako ndege iliyokuwa iwalete nchini ilizuiliwa kuruka kutokana na hali ya hewa kuwa mbaya.  <topic>: michezo 